A TANÁCS 666/2008/EK RENDELETE
(2008. július 15.)
a Kongói Demokratikus Köztársasággal szembeni egyes korlátozó intézkedések elrendeléséről szóló 889/2005/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 60. és 301. cikkére,
tekintettel a Kongói Demokratikus Köztársasággal szembeni korlátozó intézkedésekről szóló, 2008. május 14-i 2008/369/KKBP tanácsi közös álláspontra (1),
tekintettel a Bizottság javaslatára,
mivel:
(1)
A 889/2005/EK rendelet (2) a Kongói Demokratikus Köztársasággal (KDK) szembeni korlátozó intézkedésekről szóló 2005/440/KKBP tanácsi közös álláspontnak (3), az ENSZ BT 1596 (2005) sz. határozatának, valamint későbbi vonatkozó határozatainak megfelelően korlátozó intézkedéseket vezetett be a KDK-val szemben.
(2)
A 2008. március 31-i 1807 (2008) sz. határozattal az ENSZ Biztonsági Tanácsa úgy döntött, hogy többek között módosítja a technikai segítségnyújtás egyes típusaira elrendelt korlátozó intézkedések alkalmazási körét oly módon, hogy azok a KDK területén tevékenykedő nem kormányzati jogalanyokra és egyénekre terjedjenek ki. A Tanács 2008. május 14-én elfogadta a 2008/369/KKBP közös álláspontot, amely érvényesíti az 1807 (2008) sz. határozatot, és hatályon kívül helyezi a 2005/440/KKBP közös álláspontot.
(3)
A 889/2005/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 889/2005/EK rendelet a következőképpen módosul:
1.
a 2. cikk helyébe a következő szöveg lép:
„2. cikk
(1) Tilos:
a)
katonai tevékenységekhez kapcsolódó technikai segítségnyújtást biztosítani, közvetve vagy közvetlenül, a KDK területén tevékenykedő bármely nem kormányzati jogalanynak vagy személynek;
b)
katonai tevékenységekkel kapcsolatos finanszírozást vagy pénzügyi támogatást nyújtani, beleértve különösen a támogatás, hitel és exporthitel-biztosítás nyújtását fegyverek és a kapcsolódó eszközök eladásához, szállításához, továbbadásához vagy exportjához, illetve a kapcsolódó technikai segítségnyújtásra és egyéb szolgáltatásokra irányuló támogatáshoz, eladáshoz, szállításhoz vagy továbbadáshoz, közvetlenül vagy közvetve, a KDK területén működő bármely nem kormányzati jogalany vagy személy részére;
c)
tudatosan és szándékosan részt venni olyan tevékenységben, amelynek közvetlen vagy közvetett célja vagy hatása az a) és b) pontban említett ügyletek elősegítése.
(2) A KDK-ban tevékenykedő kormányzati vagy más személyek, jogalanyok és szervek számára biztosított vagy a KDK-ban felhasználandó technikai segítségnyújtást, finanszírozást vagy pénzügyi támogatást - a 3. cikk (1) bekezdésének a) pontjával összhangban az Egyesült Nemzetek Szervezete KDK-beli missziójának (»MONUC«) számára nyújtott támogatás kivételével - előzetesen be kell jelenteni a szankcióbizottságnak. A bejelentésnek valamennyi szükséges információt tartalmaznia kell, többek között adott esetben a végső felhasználót, a szállítás tervezett időpontját és a szállítás útvonalát.”;
2.
a 3. cikk helyébe a következő szöveg lép:
„3. cikk
(1) A szolgáltató letelepedési helye szerinti tagállamnak - a mellékletben felsorolt honlapokon feltüntetett - illetékes hatóságai, a 2. cikktől eltérve engedélyezhetik az alábbiak nyújtását:
a)
olyan fegyverekre és azokhoz kapcsolódó felszerelésekre irányuló technikai segítségnyújtás, finanszírozás és pénzügyi támogatás, amelyeket kizárólag a MONUC támogatására vagy az általa történő felhasználásra szánnak;
b)
a kizárólag humanitárius vagy védelmi célokra szánt, halált nem okozó katonai felszereléshez kapcsolódó technikai segítségnyújtás, finanszírozás és pénzügyi támogatás, amennyiben a segítség vagy a szolgáltatások nyújtásáról a szankcióbizottságot a 2. cikk (2) bekezdésével összhangban előzetesen értesítették.
(2) A már végrehajtott tevékenységek nem engedélyezhetők.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 15-én.